laion/Wikipedia-Exotic huggingface dataset:
רפובליקת קונק

רפובליקת קונק (Conch Republic, רפובליקת הקונכייה) היא מדינה לא-מוכרת הנמצאת בדרומם של איי הקיז במדינת פלורידה שבארצות הברית. תושבי האי מכריזים על עצמם כבעלי אזרחות כפולה - אמריקנית ועצמאית, ונוטים לאמץ סממני מדינה עצמאית ברורים בעתות סכסוך עם השלטון הפדרלי האמריקני. בשנת 1982, משמר הגבול של ארצות הברית הקים מחסומים על כביש מהיר מספר 1, המקשר את האי קי וסט לפלורידה. מטרת המחסומים הייתה לחפש סמים ומהגרים בלתי חוקיים. מועצת העיר קי וסט הגישה לבית המשפט בקשה לצו מניעה נגד משמר הגבול בטענה שהדבר פוגע בכלכלת האי, בתיירות ובחופש התנועה, אולם בתי המשפט סירבו לתת את הצו. לאחר שהממשל הפדרלי התעלם מפניות מועצת העיר, הכריז ראש העיר של קי וסט, דניס וורדלו, ב-23 באפריל 1982, על עצמאותו של האי מארצות הברית, בשל העובדה שארצות הברית הציבה מחסומי ביקורת גבולות בין שטחה לבין האי. כמו כן הכריז על עצמו כעל ראש הממשלה של המדינה החדשה, והכריז מלחמה על ארצות הברית. הכרזת המלחמה נעשתה על ידי שבירה טקסית של כיכר לחם עבשה על ראשו של אדם לבוש במדי הצי האמריקאי. לאחר דקה, הודיע על כניעתו של האי (לאותו אדם לבוש מדים של הצי), וביקש סיוע בסך מיליארד דולר ממדינות העולם בשל היות האי מדינה כבושה על ידי צבא ארצות הברית. זאת, בדומה למסופר בספר ובסרט הקלאסי העכבר ששאג משנת 1959. פעולות אלה יצרו הד נרחב בתקשורת[דרוש מקור] והלחץ שהופעל על הממשל האמריקאי הוביל להסרת המחסום של משמר הגבול. על אף שרפובליקת קונק נשאה את מרבית הסממנים של העצמאות למשך זמן קצר בלבד, רבים מתושבי העיר רואים עצמם אזרחי המדינה[דרוש מקור]. יום העצמאות של המדינה נחגג בעיר כל שנה ב-23 באפריל ואנשי מועצת העיר נושאים דרכונים דיפלומטיים מטעמה. ב-20 בספטמבר 1995 ביצע צבא ארצות הברית תרגיל המדמה פלישה והשתלטות על אי זר בקי וסט. רשויות הצבא לא הודיעו על התרגיל לרשויות המקומיות. בתגובה, "קמה רפובליקת קונק לתחייה" - היא חזרה לאמץ יותר מסממני העצמאות שלה לזמן מה והשיבה מלחמה לפולשים בהתזת מים מסירות מכבי האש ובהשלכת לחם עבש. כוחות הרפובליקה נחלו הצלחה בקרבות, לאור הימנעות צבא ארצות הברית מהפעלת אמצעי לחימה. על התקרית הוגשה קובלנה רשמית למשרד ההגנה האמריקאי על אי-תיאום התרגיל. מפקדי היחידה המתרגלת התנצלו באופן פומבי על הטעות, ואף הסכימו להשתתף בטקס כניעה "רשמי" שנערך ב-22 בספטמבר. מדיה וקבצים בנושא רפובליקת קונק בוויקישיתוף אתר האינטרנט הרשמי של רפובליקת קונק ההיסטוריה של רפובליקת קונק, סרטון באתר יוטיוב
MediaMonkey

מדיה-מאנקי (MediaMonkey) היא תוכנת נגן מדיה מבית היוצר של Ventis Media Inc. התוכנה מאפשרת לארגן ולהשמיע קובצי אודיו בפורמטים רבים במערכות ההפעלה מסוג Windows. התוכנה זמינה להורדה בשתי גרסאות, חינמית ובתשלום.התוכנה תומכת בסקינים, extension scripts, ותוספים. גרסה 2 של התוכנה משתמשת בבסיס נתונים בפורמט מיקרוסופט אקסס, בעוד שהגרסה השלישית של התוכנה משתמשת ב־SQLite. באמצעות התוכנה ניתן להעתיק מוזיקה מתקליטורי שמע ולקודד אותם לפורמטים שונים. ניתן לצרוב את המוזיקה לתקליטור CD או DVD בפורמט דחוס (MP3) או בפורמט תקליטור שמע רגיל. כמו כן ניתן לתקן באופן אוטומטי את עוצמת הקול בקובצי השמע (נרמול אודיו) בזמן תהליך הצריבה. הפורמטים הנתמכים בתוכנה כוללים: MP3, AAC, MP4, Ogg, FLAC, WMA, APE, MPC, ו-WAV. פורמטים נוספים זמינים על ידי התקנת תוספים. התוכנה מאפשרת המרה אוטומטית מכל הפורמטים אשר נתמכים בה ל- MP3, OGG/Vorbis, WMA ו-WAV עם שליטה על הגדרות האיכות והנפח של הקבצים. המשתמש יכול להחליף את מקודד ה-MP3 אשר נכלל בתוכנה במקודדים אחרים. ניתן לחפש קבצים בספריית המדיה באמצעות מידע אשר נמצא בתגיות ובמסדי הנתונים. ספריית המידע של התוכנה מכילה מידע סטטיסטי אשר בעזרתו ניתן לדעת מהם השירים המושמעים ולנגן אותם. התכונה מכילה עורך תגיות התומך במספר גדול של פורמטים. התוכנה מסוגלת לקרוא תגיות בקובצי WAV אשר נכתבו על ידי תוכנות Musicmatch Jukebox. באמצעות פונקציות המרה הפורמטים של התוכנה, התכונה מאפשרת למשתמשים להמיר את ספריות המוזיקה שברשותם מן הפורמטים הקנייניים אשר אינם נתמכים יותר לפורמטים הנפוצים בשוק כיום. התוכנה תומכת בתיוג אוטומטי של שירים המבוססים על שמות הקבצים ורשימות השמעה (על ידי סריקה של קובצי השירים או באמצעות פונקציית ה- Auto-tagger) ומסוגלת לאסוף מידע ממקורות מקוונים כגון אמזון ו-FreeDB. באמצעות אלגוריתם Replay Gain הבנוי בתוכנה ניתן לתקן את עוצמת הקול ברצועות או אלבומים שלמים. התוצאות יכולות להיכתב לתוך התגיות של קובצי השמע עצמם ולמסד הנתונים של התוכנה. התוכנה מאפשרת לארגן את קובצי המוזיקה על הכונן הקשיח באופן אוטומטי באמצעות פונקציית "auto-organize" אשר מסוגלת לשנות את שמות קובצי המדיה ו/או לאתר קובצי מדיה רלוונטיים על בסיס המידע המצוי בתגיות ובמסד הנתונים של התוכנה. התמיכה בנגני שמע דיגיטליים ניידים מאפשרת סנכרון באמצעות לחיצה על כפתור אחד וכמו כן גם סנכרון אוטומטי על מנת לסנכרן רצועות ורשימות השמעה עם מגוון רחב של התקנים ניידים. אפשרויות הסינכרון כוללות שימוש בהמרה מהירה של פורמטים (במידת הצורך). אתר האינטרנט הרשמי של MediaMonkey (באנגלית) מחקר ההשוואתי בין ארבע תוכנות נגני המדיה המובילות בשוק
מושיק ליפץ

משה (מושיק) ליפץ (נולד ב-18 בנובמבר 1960) הוא איש עסקים ישראלי יזם חברתי וראש המועצה המקומית לשעבר של סביון. ליפץ נולד בבני ברק כאחד מארבעה ילדים. עם גיוסו לצה"ל בשנת 1978 התנדב לחטיבת הצנחנים והתקבל לפלוגת ההנדסה החטיבתית. בצנחנים עבר ליפץ מסלול הכשרה כלוחם וקורס מ"כים חי"ר ולקח חלק בפעילות המבצעית של החטיבה. במלחמת לבנון הראשונה לחם כאיש מילואים בשורות פלוגת ההנדסה של החטיבה, שבמסגרת חטיבת הצנחנים הסדירה כולה נחתה מן הים בשפך נהר האוואלי והובילה את אוגדות צה"ל עד מבואות ביירות. כאיש מילואים בחטיבת חצי האש לחם גם במלחמת לבנון השנייה. לאחר שירותו הצבאי, למד תואר ראשון מדעי המדינה באוניברסיטת בר-אילן, ותואר שני במדעי המדינה ומנהל ציבור באוניברסיטת בר-אילן גם כן. במהלך שנת הלימודים 2015-2016 היה עמית במרכז Weatherhead לעניינים בינלאומיים באוניברסיטת הרווארד, שם ערך מחקרים ולימודים מתקדמים. בשנת 1987 ייסד את חברת LIPAZ TRADING שעסקה בשיווק וייבוא מוצרים ורכיבי אלקטרוניקה, ובשנת 1993 מכר את החברה שלאחר מכן הונפקה בבורסה לניירות ערך בתל אביב). בשנת 1998 היה ליפץ שותף מייסד של קרן הון סיכון ארגוקווסט (Argoquest) שעסקה במימון ופיתוח חברות טכנולוגיה מתקדמת. בשנת 2005 דרכו הקים ליפץ את חברת AvaTrade שהפכה לקבוצת AvaTrade העוסקת במסחר מקוון. בשנת 2003 נבחר כחבר מועצה בסביון, ושימש כיו"ר ועדות הכספים והספורט בה. במקביל שימש כחבר בדרקטוריון של מפעל הפיס. בשנת 2007 השתתף בעונה הראשונה של תוכנית המציאות "הישרדות 10", והיה המודח העשירי. במאי 2008, לאחר פטירתו של ראש מועצת סביון רוממיה הלוי-סגל, בחרו בו חברי המועצה לממלא מקומו. בבחירות שנערכו בהמשך אותה שנה זכה בכ-75% מקולות הבוחרים. בבחירות 2013 הפסיד ליפץ את ראשות המועצה למוטי לנדאו. ב-2008 פורסם כי בשנת 1990 ליפץ הואשם ברכישת 300 מכשירי וידאו מוברחים ובהעלמת מס של 21 אלף שקל ממע"מ. לאור שירותו הקרבי במלחמת לבנון הראשונה, הומר עונש המאסר בעבודות שירות ובקנס. ביולי 2018 נפסק שעל מועצת סביון לשלם פיצוי בסך 60 אלף ש"ח לאגודה השיתופית גני יהודה ולעומד בראשה עמיר פורת, עקב דברי לשון הרע שאמר ליפץ במהלך ישיבה שהתקיימה ב-2013. ליפץ נשוי לדולי, אדריכלית, ואב לשלושה. הוא מחזיק בחגורה שחורה בג'ודו. ניר ברעם, מושיק ליפץ מ"הישרדות", ראש מועצה, סביון, באתר הארץ, 13 בנובמבר 2008 מירב קריסטל, מושיק, תוריד חולצה!, באתר ynet, 23 בינואר 2008 רונן טל, ‏"מהרגע הראשון שלי ב'הישרדות' היה ברור לי שאני לא אשקר. אמרתי להפקה: זה מה שאתם רוצים, שיגיעו 5 רמאים ונוכלים לגמר, זה המסר שאתם רוצים להעביר?", באתר גלובס, 8 בפברואר 2008. רונן טל, ‏הזקן והים, באתר גלובס, 7 בפברואר 2008 Argoquest - Team & Partners - Tracxn, tracxn.com, ‏2024-07-17 (באנגלית) Argo's Quest – Partners in Entrepreneurship, www.argosquest.com AvaTrade Financial Overview, Employee Count, and Competitors, Apollo.io Moshik Lipetz Email & Phone Number Contact Info - Co Founder - AvaTrade, Apollo.io כוכב "הישרדות", מושיק ליפץ, נבחר לעמוד בראש מועצת סביון, באתר ynet, 5 במאי 2008 מאור צור – "זמן תל אביב", שרד את ההרשעה, באתר nrg‏, 16 במאי 2008 איתי גורביץ', הכפשות לפני בחירות: מועצת סביון תשלם 60 אלף ש', באתר ynet, 30 ביולי 2018
לואי פיליפ, רוזן סגור

לואי פיליפ, רוזן סגור (בצרפתית: Louis Philippe de Ségur;‏ 10 בספטמבר 1753 – 27 באוגוסט 1830) היה היסטוריון ודיפלומט צרפתי. לואי פיליפ נולד בפריז לפיליפ אנרי, מרקיז סגור. ב-1769 התגייס לצבא הצרפתי וב-1781 השתתף בתפקיד קולונל במלחמת העצמאות של ארצות הברית בקרב יורקטאון תחת פיקודו של הרוזן דה רושאמבו. ב-1784 נשלח כשגריר לסנקט פטרבורג, התקבל בחוגיה של קטרינה הגדולה וכתב מספר קומדיות בעבור התיאטרון שלה. ב-1787 חתם על הסכם מסחרי עם רוסיה שהביא לצרפת יתרונות רבים. הוא שב לפריז ב-1789, אהד את המהפכה הצרפתית וניסה להשפיע על אונורה מירבו לכרות ברית עם ספרד נגד אנגליה. ב-1791 נשלח לברלין אך נתקל שם ביחס עוין. הוא פרש מכל תפקידיו אל העיר סו שבחבל איל-דה-פראנס ושם הקדיש את זמנו לכתיבה של ספרים היסטוריים ואחרים. ב-1801 התמנה על ידי הסנט הצרפתי לחבר האספה המחוקקת על פי פקודתו של נפוליון בונפרטה, וב- 1803 נבחר לחבר האקדמיה הצרפתית. ב-1813 שימש כסנאטור וכחבר מועצת המדינה, אך ב- 1814 הצביע בעד הדחתו של נפוליון בונפרטה והפך לאחד מאצילי חצרו של המלך לואי השמונה עשר. ב-1815 הודח מכל תפקידיו בגלל שלקח חלק בשובו של נפוליון לשלטון במשך מאה הימים (1 במרץ - 18 ביוני 1815). הוא רצה לצאת לגלות עם נפוליון לאי סנט הלנה, אך בקשתו זו נדחתה. ב-1819 הושבו לו כל תפקידיו. בין 1822 ו-1825 היה חבר המועצה העליונה של תנועת הבונים החופשיים הצרפתית וגילה דעות מתקדמות. הוא תמך במהפכת יולי 1830 ובלואי פיליפ, מלך צרפת, אך באותה שנה מת בפריז. הוא השאיר אחריו שני בנים ובת מאשתו אנטואנט ד'אגסו. אחד מבניו היה הגנרל וההיסטוריון פיליפ פול, רוזן סגור. "מחשבות מדיניות" (1795) "סיפורים" (1809) "הרהורים, אמרות ומחשבות" (1823) "זיכרונות" (1824) "היסטוריה של צרפת" (1824 - 1834) "היסטוריה של היהודים" (1827) אוסף של ספריו יצא לאור ב-34 כרכים החל מ-1824. לואי פיליפ, רוזן סגור, באתר "Find a Grave" (באנגלית)
התפתחות (פירושונים)

האם התכוונתם ל... פסיכולוגיה התפתחותית התפתחות קוגניטיבית – ההתפתחות הקוגניציה באדם. תאוריית ההתפתחות הקוגניטיבית של פיאז'ה תאוריית ההתקשרות של ג'ון בולבי תאוריית שמונת השלבים להתפתחות האישיות של אריק אריקסון תהליך הספרציה-אינדיבידואציה של מרגרט מאהלר התפתחות רגשית בילדות התפתחות ציורי ילדים התפתחות רגשית בגיל הגן התפתחות חברתית – התפתחות האדם מבחינה חברתית. התפתחות מוסרית – תהליך התפתחותי בו האדם לומד ומקבל על עצמו רעיונות, ערכים ועקרונות מוסריים. בביולוגיה: אבולוציה – תורת התפתחות המנים של היצורים החיים ביולוגיה התפתחותית – ענף מחקרי בביולוגיה העוסק בהתפתחות גופנית של הפרט. התפתחות גוף האדם – תהליכי ההתפתחות של גוף האדם מרגע לידתו ועד מותו. התפתחות גופנית בינקות – השינויים ההתפתחותיים בגוף האדם בשנות הינקות. אמבריולוגיה – תורת התפתחות העובר פיתוח קול – שיפור כושר הפקת הצלילים על ידי האדם פיתוח גוף – שיפור הכושר הגופני, בעיקר חוזק השרירים וסיבולת לב ריאה התפתחות אורבנית אבולוציה (פירושונים)
דידייה זוקורה

דגי אלאן דידייה זוקורה (בצרפתית: Déguy Alain Didier Zokora; נולד ב-14 בדצמבר 1980, באבידג'ן) הוא כדורגלן עבר מחוף השנהב ששיחק בעמדת הקשר. זוקורה הוא שיאן ההופעות בנבחרת חוף השנהב עם 123 משחקים בינלאומיים. הוא החל את הקריירה המקצוענית שלו בקבוצה מקומית מחוף השנהב, ASEC מימוסאס, משם עבר בשנת 2000 במועדון הבלגי ראסינג גנק. בקיץ 2004, הוא עבר לשחק בליגת העל הצרפתית במדי סנט אטיין. נכון להיום זוקורה שיחק 102 משחקים בינלאומיים במדי נבחרת חוף השנהב, בהם כבש שער בודד. ב-22 ביוני 2006, פורסמו תמונות של זוקורה יחד עם אוהד של טוטנהאם הוטספר ודגל הקבוצה. האוהד שהצטלם עמו טען שהוא פגש בזוקורה, במהלך פגישה שלו עם סוכנו האישי ודמיאן קומולי נציגה של טוטנהאם, וסוכנו טען בסוף הפגישה שהשחקן קרוב לחתימה במדי טוטנהאם. באותו היום, ערוץ יורוספורט הצרפתי דיווח ידיעה שסנט אטיין הסכימה להצעה של טוטנהאם עבור הקשר, תמורת 8 מיליון פאונד. ב-30 ביוני 2006, הוא השלים רשמית את מעברו לטוטנהאם. זוקורה הפך במרוצת הזמן אהוד ביותר על חבורות האוהדים של טוטנהאם, הרבה תודות לעובדה שבזמן מעברו לטוטנהאם הוא דחה הצעה מכובדת שהוצעה לו מהיריבה העירונית ארסנל, שכבר רכשה באותו הזמן קשר מחוף השנהב נוסף, אבו דיאבי. במהלך 100 המשחקים בהם שיחק עבור טוטנהאם, עדיין לא הצליח זוקורה לכבוש שער לקבוצתו. דידייה קיבל את סרט הקפטן בטוטנהאם לראשונה בשלב הבתים של גביע אופ"א נגד חטאפה, בעיקר עקב פציעותיהם של עמיתיו לדלי קינג ופול רובינסון, ובעקבות ספלולו של קפטן המשנה רובי קין. בקיץ 2009 זוקורה חתם במועדון הספרדי סביליה תמורת 9 מיליון יורו. הוא ערך את הופעתו הראשון בסביליה ב-30 באוגוסט 2009 במחזור הראשון של הליגה הספרדית במשחק חוץ נגד ולנסיה. בשנת 2011 עבר לטרבזונספור מליגת העל הטורקית. ב-24 באפריל 2014 הוא עזב את הקבוצה. ראסינג גנק ליגת העל הבלגית: 2001/2002 טוטנהאם הוטספר גביע הפוטבול ליג: 2007/2008 סביליה גביע המלך הספרדי: 2009/2010 דידייה זוקורה, ברשת החברתית אקס (טוויטר) דידייה זוקורה, ברשת החברתית אינסטגרם דידייה זוקורה, באתר Transfermarkt דידייה זוקורה, באתר Soccerway דידייה זוקורה, באתר BDFutbol דידייה זוקורה, באתר WorldFootball.net דידייה זוקורה, באתר National Football Teams דידייה זוקורה, באתר FootballDatabase.eu פרופיל המאמן, באתר Transfermarkt פרופיל (בצרפתית)
טרנר

טרנר (Turner) הוא שם משפחה שמקורו באנגלית ומשמעותו עובד עם מחרטה. האם התכוונתם ל... אישים ששם משפחתם טרנר: ויליאם טרנר – צייר אנגלי ויליאם טרנר – אורניתולוג ובוטיניקאי בריטי ויקטור טרנר – אנתרופולוג בריטי טד טרנר – איש עסקים אמריקאי, שהקים בין היתר את רשת החדשות CNN טינה טרנר – זמרת פופ-רוק ושחקנית אמריקאית יעקב טרנר – ראש עיריית באר שבע השביעי, המפכ"ל העשירי של משטרת ישראל, טייס קרב ומפקד בחיל האוויר הישראלי מאט טרנר – כדורגלן אמריקאי-ליטאי ממוצא יהודי מיילס טרנר – כדורסלן אמריקאי מייק טרנר – פרופסור לאדריכלות ב"בצלאל" מייקל טרנר (אנ') – אמן קומיקס סופי טרנר – שחקנית קולנוע אנגלייה פרדריק ג'קסון טרנר – היסטוריון אמריקני. ידוע בעיקר בזכות ספרו "משמעות הספר בהיסטוריה האמריקאית" נט טרנר – עבד אפרו-אמריקאי שהנהיג מרד עבדים – מרד נט טרנר קרן טרנר אייל – מנכ"לית משרד התחבורה ומשרד האוצר קת'לין טרנר – שחקנית קולנוע אמריקאית ריצ'מונד טרנר – אדמירל בצי ארצות הברית במלחמת העולם השנייה ריצ'רד טרנר (אנ') – קוסם אמריקאי אחרים: טימי טרנר – הדמות הראשית בסדרת האנימציה האמריקאית "קסם של הורים" תסמונת טרנר – תסמונת גנטית אצל נשים, הבאה לידי ביטוי בקומה נמוכה, בסימני מין נשיים שאינם מפותחים היטב ובהפרעות למערכות גוף נוספות יומני טרנר – שמו של רומן משנת 1978 שנכתב תחת שם העט אנדרו מק'דונלד על ידי ד"ר ויליאם לותר פירס אצטדיון טרנר – אצטדיון כדורגל בבאר שבע טרנר והוץ' – סרט קולנוע משנת 1989 מז'אנר קומדיית הפשע בכיכובם של טום הנקס וביסלי הכלב טרנר והוץ' (סדרת טלוויזיה) – סדרת קומדיה אמריקאית, המבוססת על סרט באותו השם משנת 1989 ומהווה סדרת המשך לסרט
האיגרת השנייה אל התסלוניקים

האיגרת השנייה אל התסלוניקים היא איגרת מבין האיגרות שנכתבו על ידי השליח פאולוס (שאול התרסי). איגרת זו מהווה אחת מספרי הברית החדשה - כתבי הקודש של הנצרות. בפתיחת האיגרת מצוין שמו של פאולוס כמחבר האיגרת אולם שאלת היותו המחבר שנויה במחלוקת. התומכים בטענה שפאולוס הוא מחבר האיגרת מפנים אל הפסוקים האחרונים באיגרת בהם נאמר "אני, פאולוס, כותב ברכה זו במו ידי". מאידך, החל משנת 1798 פורסמו מחקרים המפקפקים בהיות פאולוס כותב האיגרת וטוענים כי מדובר באיגרת פסדואפיגרפית שנכתבה על ידי אחד מתלמידיו לאחר מותו. האיגרת מופנית אל הקהילה הנוצרית בסלוניקי, ונכתבה ככל הנראה בהיותו של פאולוס בקורינתוס (בהנחה שהוא כתב את האיגרת). ככל הנראה האיגרת נכתבה בתגובה לאי הבנות שהתעוררו בסוגיה בדבר הביאה השנייה של ישו - אי הבנות שנבעו מאי הבנת האיגרת הראשונה. מדיה וקבצים בנושא האיגרת השנייה אל התסלוניקים בוויקישיתוף תרגומים שונים של האיגרת מאמרים שונים על האיגרת ערך זה הוא קצרמר בנושא נצרות. אתם מוזמנים לתרום לוויקיפדיה ולהרחיב אותו.
וילהלם שנמן

וילהלם שנמן (בגרמנית: Wilhelm Schönmann;‏ 1889–1970) היה שחמטאי גרמני. שנמן חלק מקום 8-9 בתחרות המבורג 1910, חלק מקום שני בתחרות המבורג 1913 (ניצח: פאול קריגר), ניצח את עמנואל לסקר במשחק סימולטני בשנת 1914 [1] והגיע למקום ה-15 בתחרות מנהיים באותה שנה (ניצח: הלגואה) [2] לאחר מלחמת העולם הראשונה הגיע שנמן למקום השני בתחרות ברלין 1920, למקום הרביעי בתחרות קיל בשנת 1920 (ניצח: היינריך וגנר ), חלק מקום ראשון בתחרות וינה 1926 (דרג ב'), חלק מקום 6-7 בתחרות ברמן 1927 (ניצח: יפים בוגוליובוב), חלק מקום 10-11 בתחרות מגדבורג בשנת 1927 (ניצח: רודולף שפילמן) [3], ניצח בתחרות לובק בשנת 1928, חלק מקום ראשון בתחרות המבורג 1930, הגיע למקום השני, אחרי הרברט הייניקה בתחרות המבורג 1932 והגיע למקום השמיני בתחרות אאכן 1935 (האליפות השלישית של גרמניה, ניצח: קורט ריכטר). שנמן ייצג את גרמניה באולימפיאדת השחמט 1926, אולימפיאדת השחמט הלא רשמית השנייה שהתקיימה בבודפשט. [4], ובאולימפיאדת השחמט 1928, אולימפיאדת השחמט השנייה שאורגנה על ידי פיד"ה. [5]. בין היתר ניצח את יאן שולץ ואת יאנוש בלוג וסיים בתיקו עם גזה נאגי. לאחר מלחמת העולם השנייה שיחק במספר תחרויות בינלאומיות בשחמט בהתכתבות. וילהלם שנמן, באתר צ'סגיימס (באנגלית)
מרזיביט

מרזיביט הוא סגנון של מוזיקת ביט שנוצר והתפתח בקרב הלהקות שהופיעו בצפון-מערב אנגליה, בעיקר בליברפול. הסגנון קרוי על שם נהר מרזי, אחד ממייצגי נופיה של ליברפול. סגנון זה החל להתגבש בתחילת שנות ה-60 של המאה ה-20. שלוש הלהקות שהיו הכי מזוהות עם המרזיביט הן: ג'רי והפייסמייקרס, בילי ג'יי קריימר והדקוטות והביטלס. להקות נוספות המזוהות עם סגנון זה הן: המחפשים, מתבודדי הרמן פיטר וגורדון פרדי והחולמים, סווינגינג בלו ג'ינס והזמרת סילה בלאק (אנ'). סגנון המרזיביט הפשוט והקליל לא יכול היה להתמודד עם התפתחות הרוק מסוף 1965 והלאה, ומאז דעך ושקע ולא ענה על ביקוש המאזינים שהחלו להיות מושפעים מהרוק המורכב יותר. It wasn’t just about the Beatles – Here are 12 other bands who made the 1960s Merseybeat scene, באתר The Guide Liverpool‏ 29 בפברואר 2020 ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
אוגוסטוס דה מורגן

אוגוסטוס דה מורגן (27 ביוני 1806 - 18 במרץ 1871) היה מתמטיקאי ולוגיקן בריטי, וכיהן כפרופסור למתמטיקה הראשון של יוניברסיטי קולג' לונדון. דה-מורגן נודע בתרומתו בעיקר בתחומי האלגברה והלוגיקה. בפרט, בפיתוחם של כללי דה מורגן והאינדוקציה המתמטית. דה מורגן נולד כבן חמישי מבין שבעה ילדים במדוראי שבהודו, שם הוצב אביו במסגרת תפקידו. אביו שירת בצבא האנגלי ובמספר תפקידים בחברת הודו המזרחית הבריטית. זמן קצר אחרי היוולדו איבד דה-מורגן את הראייה בעינו הימנית, וכשהיה בן שבעה חודשים שבה משפחתו לאנגליה. כשהיה בן 10, מת אביו. אימו הייתה חברה פעילה בכנסייה של אנגליה, ועודדה את דה-מורגן לפנות ללימודי כמורה. דה-מורגן סירב ובהמשך אף הפך לאתאיסט. ב־1823, בגיל 16, החל את לימודיו בטריניטי קולג' שבאוניברסיטת קיימברידג'. מיד עם כניסתו הושפע ממוריו ג'ורג' פיקוק וויליאם יואל, שהיו לחבריו לכל חייהם. מפיקוק שאב את העניין בחידושי האלגברה, ומיואל את העניין בלוגיקה — שני התחומים של עבודתו העתידית. הוא קיבל את התואר הראשון שלו מאוניברסיטת קיימברידג', אולם באותן שנים קבלת התואר השני הייתה מותנית בקיומו של מבחן תאולוגי, ולכך התנגד דה-מורגן. אי קבלת התואר השני חסמה בפניו את האפשרות להשתלב כחבר באוניברסיטה. ב–1826 שב לביתו שבלונדון והחל בלימודי משפטים. ב-1828, כשהוא בן 22 בלבד, זכה דה מורגן להתמנות לפרופסור הראשון למתמטיקה ביוניברסיטי קולג' לונדון שזה עתה הוקם. הוא פרש מתפקידו בשנת 1867. על אף שלא היה הראשון שהשתמש באינדוקציה מתמטית, דה מורגן היה הראשון שתיאר מתודה זו בשם זה בשנת 1838. מונח זה הופיע לראשונה במאמרו של דה מורגן — "אינדוקציה" — בציקלופדיית פני, שבמשך השנים כתב עבורה 712 מאמרים שונים. ב-1849 פרסם את מאמרו המפורסם "טריגונומטריה ואלגברה כפולה", בו נתן פירוש גאומטרי למספרים מרוכבים. בין השאר הציג גם מספר חוקים הקרויים על שמו – "כללי דה מורגן", אולם תרומתו הגדולה ביותר למתמטיקה הייתה החידוש של הלוגיקה המתמטית. הוא ערך חילופי מכתבים עם המתמטיקאי הבריטי המילטון, וכמוהו, ניסה גם דה מורגן להרחיב את האלגברה הכפולה לשלושה ממדים. עם הקמתה של האגודה המתמטית של לונדון ב-1865, כיהן דה-מורגן כנשיאה הראשון. בשנת 1868 נבחר כחבר באגודה האסטרונומית המלכותית. לדה מורגן היו שלושה בנים וארבע בנות, בהן סופרת האגדות מרי דה מורגן. דה-מורגן נפטר בלונדון בשנת 1871. לאחר מותו פרסמה אשתו, סופיה דה-מורגן, ביוגרפיה נרחבת על חייו. אוגוסטוס דה מורגן, באתר פרויקט הגנאלוגיה במתמטיקה אוגוסטוס דה מורגן, באתר MacTutor (באנגלית) אוגוסטוס דה מורגן, באתר אנציקלופדיה בריטניקה (באנגלית) כתבי אוגוסטוס דה מורגן בפרויקט גוטנברג (באנגלית) Florian Cajori, Origin of the name Mathematical Induction, American Mathematical Monthly 25 (1918), pp. 197--201, in JSTOR. De Morgan, Sophia Elizabeth, Memoir of Augustus De Morgan, 1882
פרנץ פלאטקו

פרנץ פלאקטו קופילץ (בהונגרית: Kopiletz Franz Platko; ‏2 בדצמבר 1898, בודפשט, הונגריה – 2 בספטמבר 1982, סנטיאגו דה צ'ילה) היה שחקן ומאמן כדורגל הונגרי, ששיחק כשוער. פלאטקו היה פעיל בסוף העשור השני ובשנות ה-20 של המאה ה-20, ושיחק, בין היתר, בקבוצות מ.ט.ק. הונגריה, ברצלונה ורקראטיבו ולבה ובנבחרת הונגריה. לאחר פרישתו ממשחק אימן מספר קבוצות, והבולטות בהן היו ברצלונה, קולו-קולו, ריבר פלייט, בוקה ג'וניורס ונבחרת צ'ילה. פלאטקו החל את קריירת הכדורגל שלו בעיר מולדתו, בודפשט, במועדון מקומי. ב-1920 שיחק לתקופה קצרה בווינה. כשחזר לבודפשט שיחק במ.ט.ק. הונגריה. בשנותיו בהונגריה, בין 1917 ל-1923, שיחק 6 פעמים במדי נבחרת הונגריה. פלאטקו שותף בשני משחקי ידידות של קבוצתו מול ברצלונה, ובזכות הצגת יכולת מרשימה הוצע לו חוזה במועדון. פלאטקו הובא כמחליפו של ריקרדו זאמורה, אך במהרה הוא ביסס את מעמדו בקבוצה בזכות עצמו. הוא שיחק שבע שנים בברצלונה, בין 1923 ל-1930. בזמנו בקבוצה זכה עמה בשש אליפויות קטלוניה, שלושה גביע המלך ובאליפות ספרד הראשונה. גבורתו במשחק הגמר של גביע המלך ב-1928 הרשימה את המשורר רפאל אלברטי שכתב אודותיו שיר. פלאטקו עבר לרקראטיבו ולבה ב-1931 ופרש לאחר שנה. מיד לאחר פרישתו החל לעבוד כמאמן. הוא אימן בצרפת בשתי קבוצות שונות בין 1932 ל-1934, לפני שחזר לברצלונה להיות מאמן הקבוצה בעונת 1934/35. על אף זכייה באליפות קטלוניה הוא הוחלף על ידי פטריק אוקונל. פלאטקו עבר לדרום אמריקה, בה זכה להצלחה רבה כמאמן. ב-1939, בראשונה מבין שלוש קדנציות שונות בקולו-קולו הוביל את הקבוצה לאליפות. ב-1940 אימן לתקופה קצרה את ריבר פלייט הארגנטינאית, לפני שחזר לקדנציה שנייה בקולו-קולו, שגם בה זכה באליפות הליגה. ב-1941 מונה למאמן נבחרת צ'ילה. הוא היה מאמנה בטורנירי קופה אמריקה לשנים 1942 ו-1945. במקביל, בשנת 1942, אימן שני מועדונים צ'ילאנים נוספים. ב-1949 אימן את בוקה ג'וניורס. ב-1953 חזר לקדנציה שלישית ואחרונה בקולו-קולו. פעם נוספת זכה עם הקבוצה באליפות הליגה. לאחר שני עשורים הרחק מברצלונה, חזר פלאטקו לאימון מועדון הכדורגל ברצלונה בעונת 1955/56. בעונה זו, עם שחקנים כגון לאזלו קובאלה ולואיס סוארס, ניצחה הקבוצה בעשרה משחקי ליגה רצופים. השיא לא נשבר עד 2005. למרות רצף הניצחונות, סיימה הקבוצה במקום השני, מאחורי אתלטיק בילבאו. פלאטקו הוחלף בתום העונה. מדיה וקבצים בנושא פרנץ פלאטקו בוויקישיתוף פרנץ פלאטקו, באתר Transfermarkt פרנץ פלאטקו, באתר BDFutbol פרנץ פלאטקו, באתר WorldFootball.net פרנץ פלאטקו, באתר National Football Teams פרנץ פלאטקו, באתר FootballDatabase.eu פרופיל המאמן, באתר Transfermarkt פרנץ פלאטקו באתר הרשמי של מועדון הכדורגל ברצלונה סטטיסטיקה בלה ליגה כשחקן סטטיסטיקת אימון בלה ליגה
קרלוס חימנס

קרלוס חימנס סאנצ'ס (בספרדית: Carlos Jiménez Sánchez; נולד ב-10 בפברואר 1976 במדריד, ספרד) הוא כדורסלן עבר ספרדי ששיחק בעמדת הסמול פורוורד. חימנס שיחק באסטודיאנטס במשך רוב הקריירה, 12 עונות בהן המועדון עלה לצמרת הכדורסל הספרדי והאירופי. במהלך שנותיו הוביל את קבוצתו לזכייה בגביע הספרדי (1999/00), להופעה בסדרת הגמר של הליגה הספרדית (2003/04), הישגים שנחשבים לבין הטובים ביותר של המועדון עד היום. באירופה המועדון הופיע פעמיים בחצי גמר היול"ב קאפ (2002/03, 2003/04) ופעם אחת בגמר גביע קוראץ' (1998/99). כושר מנהיגותו ואופיו הפכו אותו לסמל ולמנהיג במועדון ממדריד וכן לאחר מכן לקפטן נבחרת ספרד. בקיץ 2006, לאחר תקופתו הממושכת במדריד, עזב את אסטודיאנטס ועבר לאוניקאחה מאלגה, בה שיחק משך 5 עונות רצופות. בקיץ 2011 שב לאסטודיאנטס כשהוא חותם על חוזה לעונה אחת בשורותיה. חימנס השתייך לסגל הנבחרת הלאומית של ספרד משנת 1999. במשך שנותיו בנבחרת זכה עם נבחרתו פעם במדליית הארד באליפות אירופה של 2001, שלוש פעמים במדליית הכסף באליפויות אירופה של 1999, של 2003 ושל 2007 ובמדליית הזהב באליפות העולם 2006. מדיה וקבצים בנושא קרלוס חימנס בוויקישיתוף פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
VLC media player

VLC media player היא תוכנת נגן מדיה חופשית פופולרית אשר מפותחת על ידי צוות VideoLAN. VLC הוא נגן מולטימדיה נייד, מקודד אשר תומך בתבניות רבות מסוג אודיו ווידאו, פורמטי קבצים, כמו גם תקליטורי DVD ו־VCD. נגן זה יכול גם להזרים קול ותמונה מעל רשתות מגוונות ולהמיר פורמטים שונים. חידוש נוסף שיש בתוכנה הוא אי־תלות באזורים (zone) בדיסקים של DVD כמו בשאר הנגנים בשוק. התוכנה זמינה במגוון פלטפורמות שונות כגון BeOS, Syllable, BSD, לינוקס, OS X, Microsoft Windows, MorphOS ו־Solaris, והיא נמצאת בשימוש נרחב עם למעלה מ־2 מיליארד הורדות, נכון לשנת 2018. פיתוח התוכנה החל בשנת 1999 על ידי צוות VideoLAN אשר הורכב מסטודנטים צרפתיים מבית הספר "École centrale Paris" בפריז. כיום צוות הפיתוח כולל מפתחים מלמעלה מ־20 מדינות, אשר כוללים בין השאר מפתחים מארצות הברית, הולנד, נורווגיה וגרמניה. החל מה־1 בפברואר 2001 התוכנה מופצת תחת הרישיון הציבורי הכללי של גנו. גרסה 1.0.0 יצאה ב־7 ביולי 2009. החל מגרסה 2.0.0, שיצאה ב־18 בפברואר 2012, שונה הרישיון של הספריות הבסיסיות של התוכנה מ־GPL ל־LGPL. לגרסאות יש שמות קוד שהם שמות של דמויות מספרי עולם הדיסק. לדוגמה, גרסה 2.2.1 נקראת Weatherwax. במאי 2017 נחשפה פרצת אבטחה על ידי חברת צ'ק פוינט בתהליך הורדת הכתוביות של התוכנה. בעקבות הדיווח הפרצה נחסמה ופורסמה גרסה מעודכנת של VLC. מדיה וקבצים בנושא VLC media player בוויקישיתוף אתר האינטרנט הרשמי של VLC media player (באנגלית) VLC download statistics - סטטיסטיקה באתר התוכנה צ'ק פוינט: פרצת אבטחה בכתוביות סרטים ברשת, באתר ynet, 23 במאי 2017